Source: https://www.parlamentnelisty.sk/arena/monitor/Vinni-rozhodol-sud-o-manazeroch-v-kauze-vybuchu-v-Novakoch-317422
Timestamp: 2019-10-14 15:53:20+00:00

Document:
Vinní, rozhodol súd o manažéroch v kauze výbuchu v Novákoch | ParlamentneListy.sk – politika zo všetkých strán
ParlamentnéListy.sk » Aréna » Monitor » Vinní, rozhodol súd o manažéroch v kauze výbuchu v Novákoch
Vinní, rozhodol súd o manažéroch v kauze výbuchu v Novákoch
20.9.2019 10:51
Dvoch zo štyroch bývalých manažérov Vojenského opravárenského podniku (VOP) Nováky uznal v piatok Okresný súd (OS) v Prievidzi vinnými z prečinu všeobecného ohrozenia v súvislosti s výbuchom, ktorý v podniku v marci 2007 usmrtil ôsmich ľudí. Samosudkyňa OS v Prievidzi obžalovanému bývalému generálnemu riaditeľovi VOP Jozefovi B. a výrobnému riaditeľovi Jánovi L. uložila podmienečné tresty odňatia slobody. Bývalého technického riaditeľa Jána L. a bezpečnostného technika Jozefa O. súd oslobodil spod obžaloby.
Popis: Na archívnej leteckej snímke z 3. marca 2007 pohľad na miesto výbuchu muničného skladu, ktorý vybuchol 2. marca 2007 po 16.30 h v priestoroch Vojenského opravárenského podniku Nováky
Bývalého generálneho riaditeľa podniku odsúdila samosudkyňa na trest odňatia slobody v trvaní 36 mesiacov s podmienečným odkladom na 60 mesiacov. Zároveň má povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP.
Bývalému výrobnému riaditeľovi uložil súd trest odňatia slobody na 36 mesiacov s podmienečným odkladom na 54 mesiacov. Zároveň má rovnako povinnosť ospravedlniť sa listom poškodeným a dostal niekoľkomesačný zákaz výkonu vedúcej funkcie v oblasti zamerania VOP.
Bývalého technického riaditeľa a bezpečnostného technika oslobodila samosudkyňa spod obžaloby, keďže podľa svojich slov použila zásadu pochybnosti v prospech obžalovaných. Poškodených odkázala na civilný proces.
Prokuratúra viní bývalých manažérov za to, že museli vedieť aj o riziku, ktoré vo VOP Nováky existovalo, a to vzhľadom na množstvo výbušného materiálu a jeho nesprávne skladovanie. Napriek tomu neprijali žiadne zásadné opatrenia. Pôvodne čelili obžalobe piati, bývalý ekonomicko-obchodný riaditeľ Eduard B. v lete 2017 zomrel. Pred vynesením rozsudku vyjadrili ľútosť nad udalosťou a vyhlásili, že necítia vinu. Kauzou sa OS Prievidza zaoberá od marca 2012.
Explózia presne nezisteného množstva výbušnej látky vo VOP Nováky, ku ktorej došlo 2. marca 2007, spôsobila deštrukciu delaboračnej haly a usmrtila osem pracovníkov - Elenu Bitarovú, Petra Kalača, Máriu Kováčovú, Janu Krajčovičovú, Jána Rybára, Emíliu Stručkovú, Noru Vačkovú a Jozefa Vidu. Ďalších 37 zamestnancov utrpelo rôzne zranenia. Spôsobená škoda na majetku VOP, ako aj ďalšom hnuteľnom a nehnuteľnom majetku, sa vyšplhala na viac ako štyri milióny eur.
Prokuratúra v Trenčíne zrušila obvinenie aktivistov Greenpeace. Trestné konanie sa ale ešte neskončilo
Facka všetkým poctivým vyšetrovateľom, prokurátorom a sudcom! Lipšic kritizuje väzobné stíhanie aktivistov
Ďalšia chýbajúca munícia v armádnych skladoch. Tentoraz ide o náboje v Novákoch
Slovensko , súd , ohrozenie , smrť , Prievidza , VOP , Nováky , manažér

References: súd 
 súd 
 súd 
 súd 
 súd 
 súd 
 súd